b'\n_START_ARTICLE_\nThabas Mbekis\n_START_SECTION_\nBiografija\n_START_PARAGRAPH_\nGim\xc4\x97 Afrikos nacionalinio kongreso (ANC) ir Piet\xc5\xb3 Afrikos komunist\xc5\xb3 partijos lyderio Govano Mbekio \xc5\xa1eimoje. Baig\xc4\x97 Batervorto prad\xc5\xbeios mokykl\xc4\x85. Nuo 1956 m. ANC narys, student\xc5\xb3 organizacijos aktyvistas, 1959 m. u\xc5\xbe dalyvavim\xc4\x85 student\xc5\xb3 streike pa\xc5\xa1alintas i\xc5\xa1 Lovdeilo instituto, baigiamuosius egzaminus i\xc5\xa1laik\xc4\x97 Umtatos auk\xc5\xa1tojoje mokykloje. Toliau studijavo Johanesburge, Londono universitete, 1966 m. Sasekso universiteto magistras._NEWLINE_1961 m. i\xc5\xa1rinktas Afrikos student\xc5\xb3 asociacijos sekretoriumi. 1966 \xe2\x80\x93 1971 m. Afrikos nacionalinio kongreso atstovyb\xc4\x97s tarnautojas Londone, 1971 m. ANC veiklos organizatorius Lusakoje, 1973 m. Botsvanoje, Svazilande. 1975 m. ANC atstovas Nigerijoje, 1978 m. Lusakoje._NEWLINE_1978 m. paskirtas ANC pirmininko politiniu sekretoriumi. 1984 \xe2\x80\x93 1989 m. ANC informacijos departamento, 1989 \xe2\x80\x93 1994 m. tarptautini\xc5\xb3 santyki\xc5\xb3 departamento vadovas. Nuo 1985 m. ANC vykdomojo komiteto narys, 1994 \xe2\x80\x93 1999 m. PAR vyriausyb\xc4\x97s pirmininko Nelsono Mandelos pavaduotojas, nuo 1997 m. ANC pirmininkas._NEWLINE_1999 m. i\xc5\xa1rinktas Piet\xc5\xb3 Afrikos Respublikos prezidentu. Vienas i\xc5\xa1 Afrikos S\xc4\x85jungos organizatori\xc5\xb3, 2002 \xe2\x80\x93 2003 m. \xc5\xa1ios organizacijos pirmininkas, jos programos \xe2\x80\x9eNaujoji partneryst\xc4\x97 Afrikos pl\xc4\x97trai\xe2\x80\x9c vadovas. Tur\xc4\x97jo didel\xc4\x99 \xc4\xaftak\xc4\x85 normalizuojant Ruandos, Burund\xc5\xbeio, Kongo, Zimbabv\xc4\x97s vidaus ir tarptautinius santykius.'